钦定古今图书集成/明伦汇编/闺媛典/第277卷 > 皇清十 > 凌昇妻束氏
## 钦定古今图书集成/明伦汇编/闺媛典/第277卷 > 皇清十 > 凌昇妻束氏

按《武昌府志》：“束氏，江夏三元坊名族女，福建布政司经历凌昇妻也。性至孝，未字时，母龚氏疾笃，祷神愿以身代，刳股以救，病即愈。里中奇之，闻于有司，旌其闾。及归，凌生二子云阁、天阁，才数龄。夫死，茹蔬抚孤，三十三年如一日。二子先后入邑庠，而束氏谢世，年六十有二。”